Folketing
2006-12-07

Regeringen har indgået aftaler med Dansk Folkeparti om børn, ældre, sundhed og bedre kvalitet i den offentlige sektor. Børnefamilierne kommer til at opleve en lavere betaling i daginstitutionerne – ja, mindre brugerbetaling, akkurat som vi lovede under valgkampen. Det vil spare en familie med to børn i henholdsvis dagpleje og børnehave for ca. 9.000 kr. årligt i forhold til 2005, og samtidig afsætter vi fra 2007 til 2009 yderligere 600 mio. kr. til bedre kvalitet i dagtilbud, herunder lige muligheder, fleksibilitet og fremme af sundhed. Samlet set har vi med finansloven for 2007 udmøntet den første af de 2 mia. kr., vi lovede til bedre børnepasning under valgkampen i 2005. På sundhedsområdet har vi afsat 300 mio. kr. ekstra til sygehusmedicin, primært kræftmedicin. Dertil kommer en lånepulje på i alt godt 1 mia. kr. til bl.a. strålekanoner og scannere. Lad mig også fremhæve gratis influenzavaccination til de ældre, forbedret behandling af diabetikere, hørescreening af nyfødte, eksperimentel behandling af patienter med livstruende sygdomme og meget, meget mere. Kort sagt: Vi vil afsætte yderligere 1,3 mia. kr. på sundhedsområdet.